ფერდინანდ II არაგონალი

ფერდინანდ II არაგონალი (ესპ. Fernando II de Aragón; დ. 10 მელახი, 1452 — ღ. 23 ღურთუთა, 1516) — არაგონიშ მაფა 1479-1516 წანეფს დო მუჭოთ იზაბელა I კასტილიარიშ ალმასქუ კასტილიაშ დო ლეონიშ მაფა 1475-1504 წანეფს, ტრასტამარაშ დინასტიაშ წჷმმარინაფალი. ფერდინანდიქ დო იზაბელაქ დინასტიური უნიათ აკაართიანეს ესპანეთი. ფერდინანდი დო იზაბელა შინელი რდეს მუჭოთ კათოლიკე მონარქეფი.

ფერდინანდი მერჩქინელი რე ესპანეთიშ დეფაქტო მაართა მაფათ დო მართუალაშ ბორჯის თაში მიშინუაფუდჷ. მარა რეალურო კასტილია/ლეონი დო არაგონიშ ომაფეეფი ზოხო-ზოხო სახენწჷფოეფი რდჷ. თინეფიშ რეალური გოართოიანაფაქ მოხვადჷ მავითობრუო ოშწანურაშ დაჭყაფუს.

ფერდინანდიქ არაგონიშ გირგვინი მიპალუ მონძეობათ 1479 წანას. არაგონიშ გირგვინიშ მართუალაშ თუდო რდჷ არაგონი, ვალენსია, მაიორკა, სარდინია, სიცილია დო თაშნეშე კატალონიაშ სათარო. ფერდინანდიშ დო იზაბელაშ დინასტიური უნია ითვალუ ესპანეთიშ მონარქიაშ გოჭყაფაშ ფუნდამენტო. თინეფქ 1492 წანას დაფინანსეს ქრისტეფორე კოლუმბიშ მაართა შარალუა დო ჸათე ნაბიჯით არსულეს კაბეტი როლი ამერიკაშ კოლონიზაციას. თე წანას მონარქეფქ დამარცხეს დო მოჯალაგეს გრანადაშ საამირო, ნამუთ ეკონია ზოხორინელი მუსულმანური სახენწჷფო რდჷ ბჟადალი ევროპას. ჸათე მოლინათ გეთუ რეკონკისტაშ ხანგჷრძე პროცესიქ ესპანეთის.

იზაბელაშ ღურაშ უკულ, კასტილიაშ დო ლეონიშ დიაფალო გინირთჷ ხუანაქ, ნამუსჷთ მენტალური პრობლემეფი უღუდჷ დო ჸათეშ გეშათ ხანგა ხუანას ხოლო უძახჷდეს. თიში რეგენტი რდჷ მუმა - ფერდინანდი. 1504 წანას ფერდინანდიქ, საფრანგეთიწკჷმა ლჷმეფიშ უკულ, ქიდეკინჷ ნეაპოლიშ ომაფე. 1506 წანას ფერდინანდიქ საფრანგეთიწკჷმა ქუდოდვუ ოთინჩალე ხეკულუა დო ოსურო ქიმიჸონჷ ჟერმენა დე ფუა, ფრანგული გოლინიანი ფანიაშ წჷმმარინაფალი. 1512 წანაშო ფერდინანდიქ ქიდეკინჷ ნავარაშ ომაფე. ჸათე ბორჯიშო ფერდინანდიშ ხეშუულებაშ თუდო რდჷ თეხანური ესპანეთიშ ტერიტორიეფიშ უმენტაშობა. თიში ღურაშ უკულ, 1516 წანას ომაფე ხვისტაშა ეშართჷ ხუანაქ.
ქოძირით თაშნეშე
 კათოლიკე მონარქეფი
 ესპანეთიშ იმპერია
ლიტერატურა
 ენციკლოპედია ბრიტანიკა

კატეგორია:დუნაბადი 1452
კატეგორია:ნაღურა 1516
კატეგორია:არაგონიშ მაფეფი
კატეგორია:კასტილიაშ დო ლეონიშ მაფეფი
კატეგორია:ესპანეთიშ მონარქეფი